ກອງບັນຊາການນະຄອນຫຼວງຮ່າໂນ້ຍ ແລະ ກອງບັນຊາການທະຫານນະຄອນຫຼວງວຽງຈັນ ເພີ່ມທະວີການຮ່ວມມື
ພາບ: My Binh
ກິດຈະກຳຫໍມູນເຊື້ອກອງບັນຊາການທະຫານນະຄອນຫຼວງວຽງຈັນ ເລີ່ມລົງມືກໍ່ສ້າງຢ່າງເປັນທາງການໃນຕອນເຊົ້າວັນທີ 7/1. ນີ້ແມ່ນຂອງຂວັນຂອງກອງບັນຊາການນະຄອນຫຼວງ ຮ່າໂນ້ຍ ທີ່ສະຫງວນໃຫ້ກອງບັນຊາການທະຫານນະຄອນຫຼວງ ວຽງຈັນ. ກ່າວຄຳເຫັນທີ່ພິທີລົງມືກໍ່ສ້າງ, ພົນຈັດຕະວາ ຫງວຽນຢວານແອງ, ຜູ້ບັນຊາກອງບັນຊາການນະຄອນຫລວງ ຮ່າໂນ້ຍ ເນັ້ນໜັກວ່າ: ການລົງມືກໍ່ສ້າງກິດຈະກຳຫໍມູນເຊື້ອ - ກອງບັນຊາການທະຫານນະຄອນຫຼວງ ວຽງຈັນ ເພື່ອແນໃສ່ຫັນສັນຍາຮ່ວມມືລະຫວ່າງ ກະຊວງປ້ອງກັນປະເທດ ຫວຽດນາມ - ລາວ ທີ່ຫາກໍ່ເຊັນໃນວັນທີ 25/12/2015 ຢູ່ນະຄອນຫຼວງວຽງຈັນ ເປັນລະອຽດ, ພ້ອມທັງຢັ້ງຢືນການພົວພັນຮ່ວມມືນັບມື້ນັບກ້າວເຂົ້າສູ່ລວງເລິກ, ມີປະສິດທິຜົນ, ແທດຈິງລະຫວ່າງກຳລັງປະກອບອາວຸດປະຊາຊົນນະຄອນຫຼວງ 2 ປະເທດ. ຂອງຂວັນນີ້ສະແດງໃຫ້ເຫັນນຳ້ໃຈສະຫາຍອ້າຍນ້ອງ, ສຳພັນຕໍ່ສູ້ລະຫວ່າງກອງທັບ 2 ປະເທດ ຫວຽດນາມ - ລາວ ຢ່າງສະເໝີຕົ້ນສະເໝີປາຍ.
ໂດຍຕາງໜ້າໃຫ້ທະຫານ ແລະ ປະຊາຊົນນະຄອນຫຼວງ ວຽງຈັນ, ທ່ານພັນເອກ ສີພອນ ຈັນສົມວົງ, ກຳມະການການເມືອງກອງບັນຊາການທະຫານນະຄອນຫຼວງ ວຽງຈັນ ຢັ້ງຢືນວ່າ: ກິດຈະກຳນີ້ ມີຄວາມໝາຍເລິກເຊິ່ງ, ສະແດງການຮ່ວມມືຊ່ວຍເຫຼືອກັນຢ່າງສຸດຈິດສຸດໃຈ ແລະ ສັດຊື່ບໍລິສຸດຂອງທະຫານ ແລະ ປະຊາຊົນນະຄອນຫຼວງ ຮ່າໂນ້ຍ ທີ່ສະຫງວນໃຫ້ທະຫານ ແລະ ປະຊາຊົນນະຄອນຫຼວງ ວຽງຈັນ, ພ້ອມທັງໃຫ້ຄຳໝັ້ນສັນຍາຈະປົກປັກຮັກສາ, ນຳໃຊ້ກິດຈະກຳນີ້ໃຫ້ບັນລຸປະສິດທິຜົນສູງສຸດ.
(ແຫຼ່ງຄັດຈາກ VOV)